REPUBLIKA SLOVENIJA
MINISTRSVO ZA FINANCE
Urad Republike Slovenije za nadzor proračuna

Fajfarjeva ulica 33, 1502 Ljubljana T: 01 369 69 00  
 E: mf.unp@gov.si  
 www.unp.gov.si

Številka: 06102-50/2023/16

Datum: 13. 5. 2024

# **Zapisnik**

# **o inšpekcijskem nadzoru nad izvajanjem Zakona o javnih financah in predpisov, ki urejajo poslovanje s sredstvi državnega proračuna ter**

# **Zakona o nujnih ukrepih za zagotovitev stabilnosti zdravstvenega sistema**

# **pri proračunskem uporabniku**

# **ZDRAVSTVENI DOM SLOVENJ GRADEC,**

# **Partizanska pot 16, 2380 Slovenj Gradec**

Inšpekcijski nadzor je bil opravljen na podlagi 102. do 104. člena Zakona o javnih financah[[1]](#footnote-1) - ZJF.

Zapisnik je sestavljen v skladu s tretjim odstavkom 102. člena ZJF.

Inšpekcijski nadzor je izvajal █, inšpektor svetnik Urada Republike Slovenije za nadzor proračuna, Sektor proračunske inšpekcije, reg. št. izkaznice █.

Nadzor je bil opravljen v poslovnih prostorih zavezanca na naslovu Partizanska pot 16, 2380 Slovenj Gradec dne 6. 3. 2024 in v poslovnih prostorih Urada Republike Slovenije za nadzor proračuna, Fajfarjeva ulica 33, Ljubljana v času od 11. 12. 2023 do 8. 5. 2024 z vmesnimi prekinitvami.

Dokumentacijo in pojasnila v zvezi s predmetom inšpekcijskega nadzora je Zdravstveni dom Slovenj Gradec posredoval dne 15. 12. 2023, 29. 2. 2024, 8. 3. 2024, 14. 3. 2024, 19. 3. 2024, 8. 4. 2024 in 9. 4. 2024 na podlagi zahteve inšpektorja. V postopku inšpekcijskega organa je s strani Zdravstvenega doma Slovenj Gradec sodeloval/a direktorica █, skupaj z ostalimi zaposlenimi v zavodu. V postopku nadzora so se primerjali tudi podatki o transakcijah, ki jih je dne 19. 12. 2023 inšpekcijskemu organu posredoval Zavod za zdravstveno zavarovanje Slovenije ter podatki o izplačilih proračunskih sredstev iz uradnih evidenc Ministrstva za finance.

O ugotovitvah proračunske inšpekcije je bila direktorica █, obveščena v telefonskem razgovoru dne 26. 4. 2024.

# **I. Osnovni podatki**

|  |  |
| --- | --- |
| Naziv zavezanca | ZDRAVSTVENI DOM SLOVENJ GRADEC |
| Področje dela | OPRAVLJANJE OSNOVNE ZDRAVSTVENE DEJAVNOSTI |
| Matična št. | 5054915 |
| Davčna št. | 88801292 |
| Vrsta proračunskega uporabnika | POSREDNI PRORAČUNSKI UPORABNIK |
| Št. proračunskega uporabnika | 92410 |
| Odgovorna oseba | direktorica █ |

# **II. Predmet inšpekcijskega nadzora**

Ministrstvo za finance, Urad Republike Slovenije za nadzor proračuna, je pri posrednem proračunskem uporabniku Zdravstveni dom Slovenj Gradec izvedlo inšpekcijski pregled porabe sredstev, prejetih iz državnega proračuna RS za leti 2022 in 2023 ter dodatkov za povečan obseg dela za posebne obremenitve, ki so izplačani v okviru posebnih določb za poklice v zdravstveni dejavnosti na podlagi 16. člena Zakona o nujnih ukrepih za zagotovitev stabilnosti zdravstvenega sistema za leto 2022.

|  |  |  |
| --- | --- | --- |
| LETO | VRSTA PREJETIH SREDSTEV | VIŠINA SREDSTEV V EUR |
| 2022 | SREDSTVA DRŽAVNEGA PRORAČUNA | 239.428,36 |
| 2022 | DODATKI ZA POVEČAN OBSEG DELA ZA POSEBNE OBREMENITVE | 71.081,98 |
| 2023 | SREDSTVA DRŽAVNEGA PRORAČUNA | 49.563,28 |
|  | **SKUPAJ NADZIRANA SREDSTVA** | **360.073,62** |

Inšpekcijski nadzor je opravljen na podlagi pooblastil, ki jih proračunskim inšpektorjem podeljujejo določbe 102. – 104. člena Zakona o javnih financah in na podlagi šestega odstavka 16. člena Zakona o nujnih ukrepih za zagotovitev stabilnosti zdravstvenega sistema, ki opredeljuje, da inšpekcijski nadzor nad porabo sredstev iz proračuna Republike Slovenije za izplačilo dodatka za povečan obseg dela za posebne obremenitve in dodatka za posebne pogoje dela na območjih občin z nižjo razvitostjo, opravlja tudi inšpekcija, pristojna za nadzor proračuna.

# **III. Materialnopravna ureditev nadziranega področja**

* Zakon o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23 – v nadaljevanju: ZJF),
* Zakon o izvrševanju proračunov Republike Slovenije za leti 2022 in 2023 (Uradni list RS, št. 187/21, 206/21 – ZDUPŠOP, 129/22, 140/22 – ZSDH-1A in 150/22 – ZIPRS2324),
* Zakon o računovodstvu (Uradni list RS, št. 23/99, 30/02 – ZJF-C in 114/06 – ZUE),
* Zakon o nujnih ukrepih za zagotovitev stabilnosti zdravstvenega sistema (Uradni list RS, št. 100/22, 141/22 – ZNUNBZ in 76/23 – v nadaljevanju: ZNUZSZS),
* Zakon o javnem naročanju (Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23 in 88/23 – ZOPNN-F – v nadaljevanju: ZJN-3),
* Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21 in 139/22),
* Uredba o določitvi višine dodatka za povečan obseg dela za posebne obremenitve in dodatka za zaposlitev dodatnega zdravstvenega kadra (Uradni list RS, št. 142/22 in 146/22).

ZJF v prvem odstavku 102. člena opredeljuje, da nadzor nad izvajanjem predmetnega zakona in predpisov, ki urejajo poslovanje s sredstvi državnega proračuna RS opravlja ministrstvo, pristojno za finance. Nadalje prvi odstavek 103. člena istega zakona določa, da je stranka v inšpekcijskem postopku neposredni ali posredni uporabnik državnega ali občinskega proračuna za sredstva prejeta iz državnega proračuna.

Prvi odstavek 16. člena ZNUZSZS določa, da se z namenom zagotavljanja stabilnega delovanja zdravstvene dejavnosti na primarni ravni in večje dostopnosti do zdravstvenih storitev za poklice v zdravstveni dejavnosti določa dodatek za povečan obseg dela za posebne obremenitve, dodatek za zaposlitev dodatnega zdravstvenega kadra (sredstva za plače in druge prejemke iz delovnega razmerja) ter dodatek za posebne pogoje dela na območjih občin z nižjo razvitostjo.

Sredstva za izplačilo dodatka za povečan obseg dela za posebne obremenitve se zagotavljajo iz sredstev, pridobljenih na podlagi izvajanja storitev povečanega obsega programa kot ga določa osmi odstavek 15. člena ZNUZSZS, in sicer v višini, ki se nanaša na kalkulativni element plač in drugih prejemkov v skladu s predpisi, kolektivnimi pogodbami in drugimi splošnimi akti, razliko pa zagotovi proračun Republike Slovenije. Sredstva za izplačilo dodatka za zaposlitev dodatnega zdravstvenega kadra ter dodatka za posebne pogoje dela na območjih občin z nižjo razvitostjo zagotavlja proračun Republike Slovenije. Sredstva za izplačilo dodatkov lahko uveljavlja le izvajalec, ki ima usklajene, popolne in ažurirane podatke v Evidenci gibanja zdravstvenih delavcev in mreža zdravstvenih zavodov, ki jo upravlja Nacionalni inštitut za javno zdravje.

Zdravstvenim delavcem in zdravstvenim sodelavcem, ki so zaposleni v ambulantah pri izvajalcih zdravstvene dejavnosti v mreži javne zdravstvene službe na primarni ravni zdravstvene dejavnosti, pripada dodatek za povečan obseg dela za posebne obremenitve zaradi pomanjkanja zdravstvenega kadra in posledično večjega obsega dela v višini do 2000 EUR mesečno, za polni delovni čas, sorazmerno glede na obseg programa zdravstvene dejavnosti in glede na stopnjo pomanjkanja posameznega poklica v zdravstveni dejavnosti.

Višino dodatka za povečan obseg dela za posebne obremenitve in dodatek za zaposlitev dodatnega zdravstvenega kadra, upoštevajoč število opredeljenih pacientov in opravljenih zdravstvenih storitev, podrobnejša merila za posamezni poklic v zdravstveni dejavnosti, način vlaganja zahtevkov, poročanje, obvezna dokazila in roke za vložitev zahtevkov določi Vlada RS.

Peti odstavek 16. člena ZNUZSZS določa, da se dodatek za povečan obseg dela za posebne obremenitve in dodatek za posebne pogoje dela na območjih občin z nižjo razvitostjo med seboj ne izključujeta, pri čemer se ne vštevata v osnovo za nadomestilo plače za čas odsotnosti z dela in v odpravnino. V istem odstavku je opredeljeno, da se dodatek za povečan obseg dela za posebne obremenitve izključuje z dodatkom za delovno uspešnost iz naslova povečanega obsega dela.

Prvi odstavek 2. člena Uredbe o določitvi višine dodatka za povečan obseg dela za posebne obremenitve in dodatka za zaposlitev dodatnega zdravstvenega kadra določa, da zdravstvenemu delavcu pripada dodatek za povečan obseg dela za posebne obremenitve na podlagi meril, ki so sestavni del uredbe in sicer glede na preseganje glavarinskih količnikov oziroma točk, sorazmerno z dejansko prisotnostjo in delom zdravstvenega delavca v ambulanti. Z javnim uslužbencem, ki prejme dodatek iz tega naslova, se za zdravstvene storitve, upoštevane pri obračunu tega dodatka, ne sme skleniti podjemna ali druga civilnopravna pogodba.

Izvajalec zdravstvene dejavnosti v mreži javne zdravstvene službe na primarni ravni zdravstvene dejavnosti najpozneje do 10. v mesecu za predpretekli mesec posreduje Zavodu za zdravstveno zavarovanje Slovenije (v nadaljevanju: ZZZS) zahtevek za izplačilo dodatka za povečan obseg dela za posebne obremenitve prek UJP-net v elektronski obliki. Zahtevek, ki ni posredovan ZZZS do navedenega dne, se vključi v zahtevek ZZZS za naslednji mesec. Iz zahtevka morata biti razvidna skupna višina izplačanih dodatkov in končna višina zahtevka za izplačilo sredstev iz proračuna Republike Slovenije.

ZZZS zbirni zahtevek za izplačilo sredstev iz proračuna Republike Slovenije vloži pri ministrstvu, pristojnem za zdravje, do zadnjega dne v mesecu za predpretekli mesec. Ministrstvo izvrši plačilo zahtevka ZZZS v 15 dneh od njegovega prejema. ZZZS izvede povračilo stroškov izvajalcu v 15 dneh od prejema sredstev proračuna Republike Slovenije.

V šestem odstavku 16. člena ZNUZSZS je določeno, da nadzor nad izvajanjem ukrepov iz prve in tretje alineje prvega odstavka istega člena v javnem sektorju izvajajo inšpektorji za plače v javnem sektorju v skladu z zakonom, ki ureja sistem plač v javnem sektorju. V primeru ugotovljenih nepravilnosti pri izplačilu dodatkov iz tega člena inšpektor izreče ukrep za odpravo nepravilnosti. Nadzor nad izvajanjem ukrepov iz prve in tretje alineje prvega odstavka tega člena opravlja tudi inšpekcija, pristojna za nadzor proračuna Republike Slovenije.

Zdravstveni delavec oziroma zdravstveni sodelavec mora v celoti ali delno vrniti prejeta sredstva iz naslova dodatka iz tretjega oziroma četrtega odstavka 16. člena ZNUZSZS, če se v nadzoru iz prejšnjega odstavka ugotovi, da so bila pridobljena neutemeljeno, oziroma če prejemnik ne poroča v skladu s predpisom, izdanim na podlagi tretjega oziroma četrtega odstavka 16. člena istega zakona.

Vlada RS je na podlagi tretjega odstavka 16. člena ZNUZSZS za ureditev dodatka za povečan obseg dela za posebne obremenitve sprejela Uredbo o določitvi višine dodatka za povečan obseg dela za posebne obremenitve in dodatka za zaposlitev dodatnega zdravstvenega kadra, v kateri so opredeljena natančnejša merila za določanje višine dodatkov ter način in roki za vlaganje zahtevkov izvajalcev na primarni ravni zdravstva za izplačila iz proračuna RS.

# **IV. Opravljene preveritve, ugotovitve in izrečeni ukrepi**

Proračunski inšpektor je v postopku nadzora izvršil pregled pravilnosti in namenskosti porabe proračunskih sredstev na podlagi 102. do 104. člena ZJF ter pregled pravilnosti izplačil iz naslova dodatkov za posebne obremenitve na podlagi šestega odstavka 16. člena ZNUZSZS.

# **IV. 1 Nadzor sredstev, ki jih je Zdravstveni dom Slovenj Gradec prejel iz proračuna**

# **Republike Slovenije**

Drugi odstavek 2. člena ZJF opredeljuje, da se sredstva proračuna uporabljajo za financiranje funkcij državnih in občinskih organov, za izvajanje njihovih nalog in druge namene, ki so opredeljeni z ustavo, zakoni ali občinskimi predpisi ter v višini, ki je nujna za delovanje in izvajanje njihovih nalog in programov. Pri izvrševanju proračuna je potrebno spoštovati načeli učinkovitosti in gospodarnosti. Nadalje je v prvem odstavku 54. člena ZJF opredeljeno, da mora imeti vsak izdatek iz proračuna podlago v verodostojni knjigovodski listini, s katero se izkazuje obveznost za plačilo. Pravni temelj in višino obveznosti, ki izhaja iz verodostojne knjigovodske listine, je treba pred izplačilom preveriti in pisno potrditi.

Zdravstveni dom Slovenj Gradec je s strani neposrednih uporabnikov proračuna v letu 2022 in 2023 prejel skupno 288.991,64 EUR, pri čemer so se sredstva proračuna RS izplačevala v naslednji dinamiki:

|  |  |  |  |
| --- | --- | --- | --- |
| **PRORAČUNSKI UPORABNIK** | **LETO 2022 V EUR** | **LETO 2023 V EUR** | **SKUPAJ EUR PO**  **NEPOSREDNIH**  **PRORAČUNSKIH**  **UPORABNIKIH** |
| Urad Vlade RS za oskrbo in integracijo migrantov | 0,00 | 70,31 | 70,31 |
| Ministrstvo za zdravje | 239.240,28 | 48.934,69 | 288.174,97 |
| Okrožno državno tožilstvo v Slovenj Gradcu | 120,34 | 558,28 | 678,62 |
| Višje sodišče Koper | 67,74 | 0,00 | 67,74 |
| **SKUPAJ PREJETA SREDSTVA** | 239.428,36 | 49.563,28 | 288.991,64 |

Proračunski inšpektor je v postopku nadzora izplačanih sredstev s strani neposrednih proračunskih uporabnikov preveril sredstva, ki jih je Zdravstveni dom Slovenj Gradec prejel s strani Ministrstva za zdravje in sicer so bila preverjena izplačila na podlagi **Pogodbe o sofinanciranju nabave medicinske opreme** v okviru operacije »COVID-19-Zagotovitev ključne medicinske in osebne varovalne opreme zaradi epidemije« št. C2711-20-053266 z dne 12. 2. 2021. Iz pogodbe izhaja, da je sofinanciranje upravičeno za nakup medicinske opreme znotraj določenih podskupin opreme. V okviru projekta z nazivom »Medicinska in varovalna oprema COVID-19« so se prejemniku sredstev Zdravstvenemu domu Slovenj Gradec zagotovila namenska sredstva za sofinanciranje nabavljene medicinske opreme največ do skupne višine 30.233,44 EUR. Pri pregledu knjigovodske dokumentacije je bilo ugotovljeno, da se je pri nabavi medicinske opreme za izvajanje ukrepov za omejevanje in preprečevanje širjenja ter za zdravljenje okužbe z virusov SARS-CoV-2 sofinancirala sledeča oprema:

|  |  |  |
| --- | --- | --- |
| **VRSTA MEDICINSKE OPREME** | **VREDNOST V EUR** | **DATUM IZPLAČILA**  **SREDSTEV** |
| Pulzni oksimeter | 49,44 | 28.4.2020 |
| Termometer | 64,61 | 28.4.2020 |
| Pulzni oksimeter | 84,06 | 21.7.2020 |
| Pulzni oksimeter | 49,45 | 18.11.2020 |
| Strecher miza | 3.162,24 | 30.12.2020 |
| EKG | 13.571,28 | 30.12.2020 |
| Prenosni aparat za kisikoterapijo | 1.954,68 | 31.12.2020 |
| Pulsni oksimeter | 420,30 | 30.12.2020 |
| Hitri analizator | 3.705,41 | 31.12.2020 |
| EKG | 6.829,56 | 30.4.2021 |
| Pulsni oksimeter | 585,90 | 30.9.2021 |
| **SKUPAJ NABAVA** | **30.476,93** |  |

Pri tem inšpektor ob kontroli knjigovodske dokumentacije v zvezi z nabavo medicinske opreme ugotavlja, da v postopku nadzora ni bilo mogoče razbrati, ali je naročnik medicinske opreme ZD Slovenj Gradec lahko izbiral med najugodnejšimi ponudniki medicinske opreme. ZJN-3 sicer ne predpisuje števila ponudb, ki jih mora pridobiti naročnik. Z namenom zagotavljanja gospodarne rabe javnih sredstev in učinkovitega ter uspešnega javnega naročanja pa je običajno primerno pridobiti več ponudb. Poleg tega ZJN-3 v 4. členu opredeljuje, da mora naročnik skladno načelu gospodarnosti, učinkovitosti in uspešnosti izvesti javno naročanje na način, da z njim zagotovi gospodarno in učinkovito porabo javnih sredstev (enako tudi ZJF). To pa je možno izvesti na način, da naročnik preveri tržišče in z izbirno metodo pridobi najugodnejšo ponudbo.

Nadalje v zvezi z nakupom medicinske opreme iz računa podjetja Schiller d. o. o. št. RA-20002690 z dne 30. 12. 2020 izhaja, da sta bila s strani ZD Slovenj Gradec nabavljena dva EKG aparata skupaj s pripadajočo opremo v skupni višini 13.571,28 EUR (11.124,00 EUR brez DDV). Drugi odstavek 21. člena ZJN-3 opredeljuje, da mora naročnik vsako leto do zadnjega dne februarja na portalu javnih naročil objaviti seznam javnih naročil, ki so bila oddana preteklo leto in katerih vrednost brez DDV je nižja od mejnih vrednosti iz prvega odstavka 21. člena ZJN-3 ter enaka ali višja od 10.000 eurov brez DDV, z opisom predmeta, vrsto predmeta in vrednostjo oddanega naročila brez DDV ter nazivom gospodarskega subjekta, ki mu je bilo naročilo oddano. Proračunski inšpektor v postopku nadzora ni zasledil objave za nakup obravnavane medicinske opreme na portalu javnih naročil niti mu v postopku ni predložena dokumentacija, ki bi dokazovala, da je postopek naročila EKG aparatov s pripadajočo opremo izveden na način, kot ga določa drugi odstavek 21. člena ZJN-3.

Načelo transparentnosti pri postopkih javnega naročanja iz 6. člena ZJN-3 nalaga naročniku, da mora ponudnika izbrati na pregleden način in po predpisanem postopku. V poslovnem poročilu Zdravstvenega doma Slovenj Gradec za leto 2023 sta sicer med pravnimi podlagami za izvajanje zdravstvene dejavnosti zdravstvenega doma navedena tudi interna akta Pravilnik o izvajanju postopkov javnih naročil male vrednosti ter Pravilnik za oddajo javnih naročil male vrednosti, ki pa do dneva izdaje zapisnika o nadzoru proračunskemu inšpektorju nista predložena. V praksi proračunski uporabniki transparentnost postopka zagotavljajo s sprejetjem internega akta, s katerim se podrobno opišejo posamezni postopki, po katerih se vodijo evidenčna javna naročila.

**UKREP: Proračunski inšpektor glede na gornje ugotovitve na podlagi drugega odstavka 104. člena ZJF predlaga, da proračunski uporabnik Zdravstveni dom Slovenj Gradec postopke naročanja dobaviteljev blaga ali izvajalcev storitev izvede na gospodaren in transparenten način, pri čemer naj za natančnejšo opredelitev postopkov v tej zvezi sprejme interna pravila v zvezi z izvajanjem evidenčnih javnih naročil, kot izhaja iz poslovnega poročila Zdravstvenega doma Slovenj Gradec za leto 2023.**

Nadalje so bila v postopku nadzora proračunskih sredstev, ki jih je ZD Slovenj Gradec prejel s strani neposrednih proračunskih uporabnikov, preverjena tudi izplačila na podlagi **Pogodbe o sofinanciranju operacije** »Razvoj in nadgradnja mreže mobilnih enot za izvajanje preventivnih programov in programov zmanjševanja škode na področju prepovedanih drog« - sklop 2 št. C2711-17-031025 z dne 6. 12. 2017. Iz navedene pogodbe izhaja, da Ministrstvo za zdravje kot posredniški organ po izvedenem javnem razpisu za izbor operacij »Razvoj in nadgradnja mreže mobilnih enot za izvajanje preventivnih programov in programov zmanjševanja škode na področju prepovedanih drog« na podlagi sklepa o izboru št. C2711—17-031012 z dne 11. 10. 2017 upravičencu Zdravstvenem domu Slovenj Gradec dodeli sredstva za sofinanciranje skupnih upravičenih stroškov (brez DDV) v višini 424.865,43 EUR. Predvideni obseg sredstev se nanaša na obdobje sofinanciranja operacije v obdobju od 2017 do 2023. Upravičeni stroški prejemnika sredstev so stroški plač in povračil stroškov v zvezi z delom ter pavšalno financiranje posrednih stroškov, ki se določijo z uporabo odstotka. Iz kontrolnih podatkov Ministrstva za finance o izplačilih proračunskih sredstev je ugotovljeno, da je Zdravstveni dom Slovenj Gradec za namen izvajanja navedene operacije s strani Ministrstva za zdravje v letu 2022 prejel 73.454,46 EUR ter v letu 2023 24.500,25 EUR. V postopku nadzora se je po metodi naključnega izbora izvršila kontrola pravic porabe za namen financiranja razvoja in nadgradnje mreže mobilnih enot za izvajanje preventivnih programov in programov zmanjševanja škode na področju prepovedanih drog za mesec junij 2022. Proračunski inšpektor na osnovi predložene dokumentacije ni ugotovil nepravilnosti.

**Proračunski inšpektor pri pregledu dokumentacije ob izplačilu sredstev proračuna RS za namene financiranja razvoja in nadgradnje mreže mobilnih enot za izvajanje preventivnih programov in programov zmanjševanja škode na področju prepovedanih drog na izbranem naključnem vzorcu izplačanih pravic porabe za mesec junij 2022 ni ugotovil nepravilnosti.**

# **IV.2** **Nadzor prejetih sredstev iz naslova dodatka za povečan obseg dela za posebne obremenitve**

Proračunski inšpektor je v postopku nadzora izvršil primerjavo kontrolnih podatkov o izplačilih dodatkov za povečan obseg dela za posebne obremenitve z izdanimi zahtevki oziroma računi za povračilo dodatkov, ki so posredovani s strani izvajalca zdravstvene dejavnosti, opravljen je bil pregled višine mesečnih izplačil dodatkov zaposlenim v letu 2022, nadalje pa je bila s strani inšpektorja opravljena tudi poizvedba ali se s prejemniki dodatka za povečan obseg dela za posebne obremenitve za iste storitve ni sklenila podjemna ali druga civilnopravna pogodba.

# **IV.2.1** **Primerjava kontrolnih podatkov in realizacije na osnovi izdanih računov za izplačila dodatkov**

Proračunski inšpektor je v postopku nadzora preveril, ali so kontrolni podatki o izplačilih sredstev iz proračuna Republike Slovenije za namen izplačila dodatka za povečan obseg dela za posebne obremenitve skladni z izdanimi zahtevki oziroma računi, ki jih je na ZZZS v letu 2022 za ta namen naslovil Zdravstveni dom Slovenj Gradec. Ob kontroli faktur je ugotovljeno, da je Zdravstveni dom Slovenj Gradec v letu 2022 na ZZZS naslovil dva računa za povračilo stroškov pri izplačilu dodatkov za povečan obseg dela za posebne obremenitve, pri čemer sta bila izdana v sledeči dinamiki:

|  |  |  |
| --- | --- | --- |
| **RAČUN ŠT.** | **MESEC** | **VREDNOST V EUR** |
| 280/2022 z dne 10.11.2022 | September – Oktober 2022 | 31.717,71 |
| 359/2022 z dne 28.12.2022 | November 2022 | 39.364,27 |
|  | **SKUPAJ** | **71.081,98** |

V inšpekcijskem nadzoru je bilo ugotovljeno, da znašajo kontrolni podatki o realizaciji izplačil sredstev proračuna RS 71.081,98 EUR, pri čemer je znesek enak vsoti izdanih faktur Zdravstvenega doma Slovenj Gradec in bremenitvam podračuna ZZZS v letu 2022 v dobro zdravstvenega doma.

**Proračunski inšpektor pri primerjavi kontrolnih podatkov o izplačilih iz proračuna za namen izplačila dodatka za povečan obseg dela za posebne obremenitve ter izdanimi računi, ki jih je na ZZZS za zagotovitev navedenih sredstev v letu 2022 naslovil Zdravstveni dom Slovenj Gradec ni ugotovil neskladnosti.**

# **IV.2.2 Pregled višine mesečnih izplačil dodatkov zaposlenim**

V inšpekcijskem postopku je bila opravljena tudi kontrola, ali se je zdravstvenim delavcem in zdravstvenim sodelavcem, ki so zaposleni v ambulantah pri izvajalcih zdravstvene dejavnosti v mreži javne zdravstvene službe na primarni ravni zdravstvene dejavnosti, v mesecu novembru 2022 izplačeval dodatek za povečan obseg dela za posebne obremenitve zaradi pomanjkanja zdravstvenega kadra in posledično večjega obsega dela največ do višine do 2000 EUR mesečno in sicer za polni delovni čas, sorazmerno glede na obseg programa zdravstvene dejavnosti in glede na stopnjo pomanjkanja posameznega poklica v zdravstveni dejavnosti, kot je to določeno v tretjem odstavku 16. člena ZNUZSZS. Proračunski inšpektor je v postopku nadzora izplačil višine mesečnih dodatkov za povečan obseg dela izvršil nadzor plačilnih list za deset naključno izbranih zaposlenih pri izplačilu dohodka za mesec november 2022.

**Proračunski inšpektor pri pregledu višine mesečnih izplačil dodatka za povečan obseg dela za posebne obremenitve pri naključno izbranih zaposlenih pri izplačilu dohodka za mesec november 2022 ni ugotovil nepravilnosti iz tega naslova.**

# **IV.2.3** **Izplačila dohodkov posameznim zaposlenim iz naslova sklenjenih podjemnih in drugih civilnopravnih pogodb**

Drugi odstavek 5. člena Uredbe o določitvi višine dodatka za povečan obseg dela za posebne obremenitve in dodatka za zaposlitev dodatnega zdravstvenega kadra opredeljuje, da z javnim uslužbencem, ki prejme dodatek za povečan obseg dela za posebne obremenitve, se za zdravstvene storitve, upoštevane pri obračunu tega dodatka, ne sme skleniti podjemna ali druga civilnopravna pogodba.

V postopku nadzora je bila opravljena poizvedba o sklenjenih podjemnih in drugih civilnopravnih pogodbah, ki bi jih Zdravstveni dom Slovenj Gradec sklenil z svojimi zaposlenimi, pri čemer je podana informacija, da le-ta z zaposlenimi nima sklenjenih tovrstnih pogodb.

**Proračunski inšpektor na osnovi podatkov, ki jih je pridobil s strani Zdravstvenega doma Slovenj Gradec, v tem delu nadzora ni ugotovil nepravilnosti.**

**V. Izplačila dodatkov za povečan obseg dela za posebne obremenitve in drugih dodatkov po Zakonu o sistem plač v javnem sektorju ter napredovanja javnih uslužbencev**

V petem odstavku 16. člena ZNUZSZS je opredeljeno, da se dodatek za povečan obseg dela za posebne obremenitve izključuje z dodatkom za delovno uspešnost iz naslova povečanega obsega dela. Drugi dodatki, ki pripadajo javnemu uslužbencu in postopek napredovanja javnih uslužbencev so urejeni v Zakonu o sistemu plač v javnem sektorju.

**Proračunski inšpektor je v delu, ki se nanaša na dodatke za povečan obseg dela za posebne obremenitve, druge dodatke ter napredovanja javnih uslužbencev, na podlagi 43. a člena Zakona o sistemu plač v javnem sektorju v povezavi s 65. členom Zakona o splošnem upravnem postopku, zadevo odstopil v reševanje pristojnemu organu Inšpektoratu za javni sektor.**

# **POVZETEK**

Ministrstvo za finance, Urad Republike Slovenije za nadzor proračuna, je pri posrednem proračunskem uporabniku Zdravstveni dom Slovenj Gradec izvedel inšpekcijski pregled porabe sredstev, prejetih iz državnega proračuna RS za leti 2022 in 2023 v skupni višini 288.991,64 EUR ter dodatkov za povečan obseg dela za posebne obremenitve, ki so izplačani v okviru posebnih določb za poklice v zdravstveni dejavnosti na podlagi 16. člena ZNUZSZS za leto 2022 v višini 71.081,98 EUR.

# **A. NADZOR PREJETIH SREDSTEV IZ PRORAČUNA RS**

Proračunski inšpektor je v postopku nadzora izplačanih sredstev s strani neposrednih proračunskih uporabnikov preveril sredstva, ki jih je Zdravstveni dom Slovenj Gradec prejel s strani Ministrstva za zdravje in sicer so bila preverjena izplačila na podlagi **Pogodbe o sofinanciranju nabave medicinske opreme** v okviru operacije »COVID-19-Zagotovitev ključne medicinske in osebne varovalne opreme zaradi epidemije« št. C2711-20-053266 z dne 12. 2. 2021. Iz pogodbe izhaja, da je sofinanciranje upravičeno za nakup medicinske opreme znotraj določenih podskupin opreme. V okviru projekta z nazivom »Medicinska in varovalna oprema COVID-19« so se prejemniku sredstev Zdravstvenemu domu Slovenj Gradec zagotovila namenska sredstva za sofinanciranje nabavljene medicinske opreme največ do skupne višine 30.233,44 EUR. Pri tem inšpektor ob kontroli knjigovodske dokumentacije v zvezi z nabavo medicinske opreme ugotavlja, da v postopku nadzora ni bilo mogoče razbrati, ali je naročnik medicinske opreme ZD Slovenj Gradec lahko izbiral med najugodnejšimi ponudniki medicinske opreme. ZJN-3 v 4. členu opredeljuje, da mora naročnik skladno načelu gospodarnosti, učinkovitosti in uspešnosti izvesti javno naročanje na način, da z njim zagotovi gospodarno in učinkovito porabo javnih sredstev (enako tudi ZJF). To pa je možno izvesti na način, da naročnik preveri tržišče in z izbirno metodo pridobi najugodnejšo ponudbo.

Nadalje v zvezi z nakupom medicinske opreme iz računa podjetja Schiller d. o. o. št. RA-20002690 z dne 30. 12. 2020 izhaja, da sta bila s strani ZD Slovenj Gradec nabavljena dva EKG aparata skupaj s pripadajočo opremo v skupni višini 13.571,28 EUR (11.124,00 EUR brez DDV). Proračunski inšpektor v postopku nadzora ni zasledil objave za nakup obravnavane medicinske opreme na portalu javnih naročil niti mu v postopku ni predložena dokumentacija, ki bi dokazovala, da je postopek naročila EKG aparatov s pripadajočo opremo izveden na način, kot ga določa drugi odstavek 21. člena ZJN-3.

Načelo transparentnosti pri postopkih javnega naročanja iz 6. člena ZJN-3 nalaga naročniku, da mora ponudnika izbrati na pregleden način in po predpisanem postopku. V praksi proračunski uporabniki transparentnost postopka zagotavljajo s sprejetjem internega akta, s katerim se podrobno opišejo posamezni postopki, po katerih se vodijo evidenčna javna naročila.

**UKREP: Proračunski inšpektor glede na gornje ugotovitve na podlagi drugega odstavka 104. člena ZJF predlaga, da proračunski uporabnik Zdravstveni dom Slovenj Gradec postopke naročanja dobaviteljev blaga ali izvajalcev storitev izvede na gospodaren in transparenten način, pri čemer naj za natančnejšo opredelitev postopkov v tej zvezi sprejme interna pravila v zvezi z izvajanjem evidenčnih javnih naročil, kot izhaja iz poslovnega poročila Zdravstvenega doma Slovenj Gradec za leto 2023.**

V postopku nadzora so bila preverjena tudi izplačila na podlagi **Pogodbe o sofinanciranju operacije** »Razvoj in nadgradnja mreže mobilnih enot za izvajanje preventivnih programov in programov zmanjševanja škode na področju prepovedanih drog« - sklop 2 št. C2711-17-031025 z dne 6. 12. 2017. Iz kontrolnih podatkov Ministrstva za finance o izplačilih proračunskih sredstev je ugotovljeno, da je Zdravstveni dom Slovenj Gradec za namen izvajanja navedene operacije s strani Ministrstva za zdravje v letu 2022 prejel 73.454,46 EUR ter v letu 2023 24.500,25 EUR. V postopku nadzora se je po metodi naključnega izbora izvršila kontrola pravic porabe za namen financiranja razvoja in nadgradnje mreže mobilnih enot za izvajanje preventivnih programov in programov zmanjševanja škode na področju prepovedanih drog za mesec junij 2022. Proračunski inšpektor na osnovi predložene dokumentacije ni ugotovil nepravilnosti.

**Proračunski inšpektor pri pregledu dokumentacije ob izplačilu sredstev proračuna RS za namene financiranja razvoja in nadgradnje mreže mobilnih enot za izvajanje preventivnih programov in programov zmanjševanja škode na področju prepovedanih drog na izbranem naključnem vzorcu izplačanih pravic porabe za mesec junij 2022 ni ugotovil nepravilnosti.**

# **B. NADZOR PREJETIH SREDSTEV IZ NASLOVA DODATKA ZA POVEČAN OBSEG DELA ZA POSEBNE OBREMENITVE**

**Primerjava kontrolnih podatkov in realizacije na osnovi izdanih računov za izplačila dodatkov**

V inšpekcijskem nadzoru je bilo ugotovljeno, da znašajo kontrolni podatki o realizaciji izplačil sredstev proračuna RS 71.081,98 EUR, pri čemer je znesek enak vsoti izdanih faktur Zdravstvenega doma Slovenj Gradec in bremenitvam podračuna ZZZS v letu 2022 v dobro zdravstvenega doma.

**Proračunski inšpektor pri primerjavi kontrolnih podatkov o izplačilih iz proračuna za namen izplačila dodatka za povečan obseg dela za posebne obremenitve ter izdanimi računi, ki jih je na ZZZS za zagotovitev navedenih sredstev v letu 2022 naslovil Zdravstveni dom Slovenj Gradec ni ugotovil neskladnosti.**

**Pregled višine mesečnih izplačil dodatkov zaposlenim**

V inšpekcijskem postopku je bila opravljena tudi kontrola, ali se je zdravstvenim delavcem in zdravstvenim sodelavcem, ki so zaposleni v ambulantah pri izvajalcih zdravstvene dejavnosti v mreži javne zdravstvene službe na primarni ravni zdravstvene dejavnosti, v mesecu novembru 2022 izplačeval dodatek za povečan obseg dela za posebne obremenitve zaradi pomanjkanja zdravstvenega kadra in posledično večjega obsega dela največ do višine do 2000 EUR mesečno in sicer za polni delovni čas, sorazmerno glede na obseg programa zdravstvene dejavnosti in glede na stopnjo pomanjkanja posameznega poklica v zdravstveni dejavnosti, kot je to določeno v tretjem odstavku 16. člena ZNUZSZS. Proračunski inšpektor je v postopku nadzora izplačil višine mesečnih dodatkov za povečan obseg dela izvršil nadzor plačilnih list za deset naključno izbranih zaposlenih pri izplačilu dohodka za mesec november 2022.

**Proračunski inšpektor pri pregledu višine mesečnih izplačil dodatka za povečan obseg dela za posebne obremenitve pri naključno izbranih zaposlenih pri izplačilu dohodka za mesec november 2022 ni ugotovil nepravilnosti iz tega naslova.**

**Izplačila dohodkov posameznim zaposlenim iz naslova sklenjenih podjemnih in drugih civilnopravnih pogodb**

V postopku nadzora je bila opravljena poizvedba o sklenjenih podjemnih in drugih civilnopravnih pogodbah, ki bi jih Zdravstveni dom Slovenj Gradec sklenil z svojimi zaposlenimi, pri čemer je podana informacija, da le-ta z zaposlenimi nima sklenjenih tovrstnih pogodb.

**Proračunski inšpektor na osnovi podatkov, ki jih je pridobil s strani Zdravstvenega doma Slovenj Gradec, v tem delu nadzora ni ugotovil nepravilnosti.**

**Zdravstveni dom Slovenj Gradec naj o realizaciji ukrepa pod točko IV.1 pisno obvesti Urad RS za nadzor proračuna s predložitvijo ustreznih dokazil najkasneje do 15. 7. 2024.**

V skladu s 116. členom Zakona o splošnem upravnem postopku - ZUP mora stranka povrnitev morebitnih nastalih stroškov zahtevati do izdaje odločbe, sicer izgubi pravico do povrnitve stroškov.

# **Pouk o pravnem sredstvu**

Zoper ta zapisnik so dovoljene pripombe na Ministrstvo za finance, Urad Republike Slovenije za nadzor proračuna, Fajfarjeva ulica 33, 1502 Ljubljana ali na elektronski naslov [mf.unp@gov.si](mailto:mf.unp@gov.si), v roku 15 dni po vročitvi zapisnika.

█

Vročiti: - Zdravstveni dom Slovenj Gradec, Partizanska cesta 16, 2380 Slovenj Gradec – po ZUP

1. Zakon o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617, [13/18](http://www.uradni-list.si/1/objava.jsp?sop=2018-01-0544), [195/20](http://www.uradni-list.si/1/objava.jsp?sop=2020-01-3501) – odl. US, [18/23](http://www.uradni-list.si/1/objava.jsp?sop=2023-01-0348) – ZDU-1O in 76/23) – v nadaljevanju: ZJF. [↑](#footnote-ref-1)